Lekkernymasjiene vir apies by Berlyn-dieretuinGorilla by een van die lekkernymasjiene (Foto: Berlynse dieretuin) Vyf outomasjiene is in hokke by die dieretuin in Berlyn geïnstalleer vir hongerige apies wat op soek is na iets te ete. Die masjien bied ŉ spesiale uitdaging aan gorillas en ander ape en hulle moet geduld, eerder as geld, gebruik om die kos uit die masjien te kry, het Andre Schuele, veearts by die dieretuin, gesê. “Hulle gebruik stokkies om die korrels stukkie vir stukkie tot by die uitgang te ‘vervoer’,” het hy verduidelik. Dieretuinbewaarders besluit deur middel van ŉ interval-tydhouer wanneer die lekkernye beskikbaar gestel word. “Met behulp van ŉ afstandbeheer kan ons die diere die hele dag lank besig hou,” het Schuele bygevoeg. Die kos wat die diere deur die lekkernymasjien ontvang, word van hul daaglikse rantsoen afgetrek, so daar is dus nie ŉ risiko dat die diere gewig sal optel nie.